Århus Stilladsarbejderklub indkalder nyansatte stilladsarbejdere til en samtale. Under samtalen siger stort set alle ja til at medlemskab af klubben og 3F. Stilladsarbejderne har et effektivt virkemiddel, hvis en nyansat i branchen ikke vil organisere sig.

Annonce

AARHUS: Frit fagforeningsvalg? Ikke hos os. Sådan lyder den klare melding fra Århus Stilladsarbejderklub under fagforbundet 3F. Stilladsarbejderklubben har en fast procedure ved ansættelser. Den betyder, at en nyansat stilladsarbejder altid får en grundig introduktion til stilladsarbejderklubben og fordelene ved at indgå i det faglige fællesskab. På den baggrund vælger den ny kollega stort set altid at organisere sig i stilladsklubben og 3F. - Det er sket et par gange, at en nyansat har sagt nej til at melde sig ind i stilladsarbejderklubben. Så rejser alle medlemmer af klubben sig og går. Så er det op til arbejdsgiveren at vælge mellem den ny og ikke organiserede ansatte og resten af flokken. I stilladsbranchen holder vi fast i vores fælles beslutning om, at alle er medlemmer af den samme fagforening. Det er vores beslutning, og den kommer hverken lovgivning, Liberal Alliance - eller for den sags skyld 3F - til at lave om på, siger formand Jacob Jespersen fra Århus Stilladsarbejderklub.

Det er sket et par gange, at en nyansat har sagt nej til at melde sig ind i stilladsarbejderklubben. Så rejser alle medlemmer af klubben sig og går. Så er det op til arbejdsgiveren at vælge mellem den ny og ikke organiserede ansatte og resten af flokken. Jacob Jespersen, Århus Stilladsarbejderklub.

Annonce

Stærkt fællesskab

Flere gange i denne uge har bagagemedarbejdere i SAS Ground Handling i Københavns Lufthavn nedlagt arbejdet på grund af en faglig strid. Den skyldes, at en medarbejder ansat som vikar i bagagehåndteringen har valgt at være medlem af en anden fagforening end 3F. Medarbejderen har nægtet at bøje sig for sine kollegaers krav om at melde sig ind i 3F, og en lydoptagelse har afsløret trusler med vikaren. Jacob Jespersen har ikke hørt lydoptagelsen, og han har derfor ingen mulighed for at forholde sig til truslerne. Men han er sikker på, at der i rigtigt mange brancher eksisterer en form for pres og sanktioner for at fremme organisering i fagforbundet med overenskomst på området. - For os i Århus Stilladsarbejderklub er det afgørende, at vi i et stærkt fællesskab fastholder arbejdsvilkår opnået gennem mange års arbejdskamp og overenskomster. Det kræver, at alle er organiseret hos det fagforbund, der har vores overenskomst og i den klub, som er rammen om vores fællesskab. Med den individualisering og opsplitning man ser på arbejdsmarkedet i dag, bliver vores stærke faglige organisering vigtigere end nogensinde, understreger Jacob Jespersen.

Annonce

Frit fagforeningsvalg

I Danmark står det som udgangspunkt frit for enhver, hvilken fagforening vedkommende vil melde sig ind i. Samtidig faldt der i 2006 en EU-dom, der giver lønmodtagere ret til at organisere sig i de såkaldte gule fagforeninger som Krifa. Jacob Jespersen kan godt se, at Aarhus Stilladsarbejderklubs krav om 100 procent organisering kan virke voldsomt. - Men vi har kollegerne imellem taget en demokratisk beslutning om, at vil man bygge stilladser i Aarhus, så er man organiseret i 3F og Århus Stilladsarbejderklub. For os er demokratiet i en forening også omfattet af retten til at organisere sig og sætte spilleregler op for området, forklarer formanden.

Der er ikke frit valg af fagforening hos Århus Stilladsarbejderklub. Formanden peger på, at der skal være fælles front i kampen for at optimale arbejdsvilkår. Arkivfoto